Кристоф Мекел
Що се отнася до тази страна

Превод от немски: Венцеслав Константинов, —

chitanka.info

Що се отнася до тази страна: тук няма място да се положат

основи за идните дни. Тя не е място

за нещо по-хубаво от живеене в студ, отлъчен,

мълчалив и надвикан от другите. Когато душата блуждае

в тебе, дири живот и те напуска, жадна

за радост и бъдеще, но се прибира, без да намери

покой, от света наранена, познала смъртта — къде е другарят

без уговорки и твоят брат без кроежи? Та кой ли

не е стъпкал или продал бляна си, не е нагодил

езика си към нечии предписания или ползи?

Кой не е свил глава в раменете си, кой с късче слънце

под шапката не се промъква в своята дупка,

а там немощта трупа прах и любовта,

домашен любимец, си отспива? Къде е човекът,

който нито мъкне, нито поставя другиму белезници, къде има

място да се положат основи за идните дни?

Оттук ти не мърдаш и не позволяваш да ти се каже: „Махай се!“

1974

Заслуги

Имате удоволствието да четете тази книга благодарение на Моята библиотека и нейните всеотдайни помощници.

http://chitanka.info

Вие също можете да помогнете за обогатяването на Моята библиотека. Посетете работното ателие, за да научите повече.